b'\n_START_ARTICLE_\nRudasis kivis\n_START_SECTION_\nPaplitimas ir biotopas\n_START_PARAGRAPH_\nEndeminis  Naujosios Zelandijos pauk\xc5\xa1tis. Paplit\xc4\x99s  Piet\xc5\xb3 saloje, Stiuarto saloje. Populiacijoje 19 000 individ\xc5\xb3. Biotopas \xe2\x80\x93 mi\xc5\xa1kai, kr\xc5\xabmai, pievos, kuriose yra kupst\xc5\xb3. Stiuarto saloje juos galima aptikti sm\xc4\x97lio kopose.\n_START_SECTION_\nI\xc5\xa1vaizda\n_START_PARAGRAPH_\nNeskraidantis pauk\xc5\xa1tis. K\xc5\xabnas kriau\xc5\xa1\xc4\x97s formos.  Plunksnos ilgos, pana\xc5\xa1ios \xc4\xaf plaukus. Galva ir kaklas tamsiai pilki. Vir\xc5\xa1utin\xc4\x97 dalis ka\xc5\xa1tonin\xc4\x97 su juodais dry\xc5\xbeiais. Apa\xc4\x8dia \xe2\x80\x93 pilkai ruda. Aplink snap\xc4\x85 yra lyt\xc4\x97jimui jautrios plunksnos. Akys ma\xc5\xbeos, rudos spalvos. Snapas plonas,  patin\xc5\xb3 11-15,5 cm ilgio, o pateli\xc5\xb3 13-20,5 cm. Snapo gale \xc5\xa1nerv\xc4\x97s. Sparnai 5 cm ilgio, i\xc5\xa1 po tankios plunksn\xc5\xb3 dangos j\xc5\xb3 nesimato. Uodegos neturi. Kojos trumpos, storos ir stiprios. Koj\xc5\xb3 pir\xc5\xa1tai ilgi.\n_START_SECTION_\nElgsena\n_START_PARAGRAPH_\nNaktinis, baik\xc5\xa1tus pauk\xc5\xa1tis. Dien\xc4\x85 slepiasi urvuose, uol\xc5\xb3 ply\xc5\xa1iuose, r\xc4\x85st\xc5\xb3 ertm\xc4\x97se ar tankioje \xc5\xbeol\xc4\x97je. Gina savo teritorij\xc4\x85. Apie teritorijos ribas prane\xc5\xa1a balsu. Patin\xc5\xb3 balsas veriantis, kylantis ir nusileid\xc5\xbeiantis, \xc5\xa1vilpimas, pateli\xc5\xb3 \xe2\x80\x93 \xc5\xbeemo tono kimus riksmas. Da\xc5\xbeniausiai girdimi pirmas dvi tamsos valandas. Taip pat teritorij\xc4\x85 gina a\xc5\xa1triais ir stipriais nagais. Gerai girdi ir u\xc5\xbeuod\xc5\xbeia. Laisv\xc4\x97je gyvena apie 20 met\xc5\xb3.\n_START_SECTION_\nMityba\n_START_PARAGRAPH_\nUosl\xc4\x97s pagalba keli\xc5\xb3 centimetr\xc5\xb3 gylyje dirvoje ar lapuose aptinka cikadas, \xc5\xa1imtakojus, _NEWLINE_kirm\xc4\x97les, vorus, vik\xc5\xa1rus, v\xc4\x97\xc5\xbeiagyvius, varliagyvius. Taip pat u\xc5\xbeuod\xc5\xbeia uogas ir nukritusius, prinokusius vaisius. Jau\xc4\x8dia skon\xc4\xaf. Po med\xc5\xbeiokl\xc4\x97s dirvoje lieka k\xc5\xabgio formos duobut\xc4\x97s.\n_START_SECTION_\nDauginimasis\n_START_PARAGRAPH_\nMonogamai. Pauk\xc5\xa1\xc4\x8di\xc5\xb3 tuoktuv\xc4\x97s prasideda kovo \xe2\x80\x93 bir\xc5\xbeelio m\xc4\x97nesiais. Lizdus krauna urvuose, uol\xc5\xb3 ply\xc5\xa1iuose ar r\xc4\x85st\xc5\xb3 drev\xc4\x97se. _NEWLINE_Kiau\xc5\xa1inius deda bir\xc5\xbeelio\xe2\x80\x93gruod\xc5\xbeio m\xc4\x97nesiais Piet\xc5\xb3 saloje, o liepos \xe2\x80\x93 lapkri\xc4\x8dio m\xc4\x97nesiais \xe2\x80\x93 Stiuarto saloje. D\xc4\x97tyje 1-2 dideli, balti kiau\xc5\xa1iniai. J\xc5\xb3 svoris apie 430 g, dydis \xe2\x80\x93 129 x 78 mm (14-20\xc2\xa0% patel\xc4\x97s mas\xc4\x97s). Trynys u\xc5\xbeima 60\xc2\xa0% kiau\xc5\xa1inio t\xc5\xabrio. Jei deda du kiau\xc5\xa1inius, intervalas tarp d\xc4\x97\xc4\x8di\xc5\xb3 25-30 dien\xc5\xb3. _NEWLINE_Peri abu t\xc4\x97vai, kartais padeda kiti grup\xc4\x97s nariai. Perint i\xc5\xa1si\xc5\xa1eria plunksnos kr\xc5\xabtin\xc4\x97s srityje, tod\xc4\x97l kiau\xc5\xa1inis gauna daugiau \xc5\xa1ilumos. Patinas netenka tre\xc4\x8ddalio k\xc5\xabno mas\xc4\x97s. Peri 75-84 dienas. _NEWLINE_I\xc5\xa1sirit\xc4\x99 jaunikliai sveria 275 g ir yra 12 cm ilgio. T\xc4\x97vai jaunikli\xc5\xb3 nemaitina. Pirmomis dienomis jaunikliams pakanka maisto i\xc5\xa1 trynio. Po 5-6 jie pradeda maitintis patys, o po 14-20 dien\xc5\xb3 tampa visi\xc5\xa1kai nepriklausomi. \xc5\xa0eimos teritorijoje lankosi apie 7 metus. Patinai lyti\xc5\xa1kai subr\xc4\x99sta 18 m\xc4\x97nesi\xc5\xb3, o  patel\xc4\x97s po 3 met\xc5\xb3.'